钦定古今图书集成/明伦汇编/家范典/第094卷 > 礼记 > 《丧服》
## 钦定古今图书集成/明伦汇编/家范典/第094卷 > 礼记 > 《丧服》

妾谓君。《传》曰：“君至尊也。”

〈注〉《妾谓》“夫为君者，不得体之加尊之也，虽士亦然。”〈疏〉释曰：妾贱于妻，故次妻后。案《内则》云：“聘则为妻，奔则为妾。”郑注云：“妾之言接，闻彼有礼，走而往焉，以得接见于君子。”是名妾之义。但其并后匹适，则国亡家绝之本，故深抑之，别名为妾也。既名为妾，故不得名婿为夫，故加其尊名，名之为君也。亦得接于夫，又有尊事之称，故亦服斩衰也。云“君，至尊也”者，既名夫为君，故同于人君之至尊也。释曰：云“不得体之，加尊之也”者，以妻得体之，得名为夫。妾虽接见于夫，不得体敌，故加尊之，而名夫为君，是以服斩也。云“虽士亦然”者，案《孝经》士言争友，则属隶不得为臣，则士身不合名君。至于妾之尊，夫与臣无异，是以虽士，妾得称夫为君，故云虽士亦然也。

妾为女君。

〈疏〉释曰：妾事女君，使与臣事君同，故次之也。以其妻既与夫体敌，妾不得体夫，故名妾。妾，接也，接事适妻，故妾称适妻为女君也。

《传》曰：“何以期也？妾之事女君，与妇之事舅姑等。”

〈注〉“女君”，君适妻也。女君于妾无服，报之则重，降之则嫌。〈疏〉释曰：传意谓妾或是妻之侄娣，同事一人，忽为之重服，故发问也。“答曰妾之事女君，与妇之事舅姑等”者，妇之事舅姑亦期，故云等。但并后匹适，倾覆之阶，故抑之，虽或侄娣，使如子之妻，与妇事舅姑同也。释曰：云“女君于妾无服”者，诸经传无女君服妾之文，故云无服者，郑解其不服之意，是以云报之则重，还报以期，无尊卑降杀，大重也。云“降之则嫌”者，若降之大功小功，则似舅姑为适妇庶妇之嫌，故使女君为妾无服也。